
Diszulfidhíd-stabilizált Trp-kalitka minifehérjék vizsgálata NMR spektroszkópiával

Kutatócsoportunk a közelmúltban elsőként tervezett és állított elő olyan Trp-kalitka minifehérjéket, melyekbe a belső mozgékonyság redukálása és a szerkezet stabilizálása céljából diszulfidhíd került beépítésre.
Munkám során a diszulfidhíd szerkezetstabilizáló hatását, illetve a diszulfidhíd redukciójának hatására bekövetkező szerkezeti és dinamikai változásokat vizsgáltam NMR spektroszkópiával.
A H5 minifehérje szerkezetének stabilizálása céljából, a konformáció megtartásával diszulfidhíd került beépítésre, ami várakozásunknak megfelelően stabilizálta a szerkezetet. Meglepő módon a diszulfidhíd redukciójával nem kaptuk vissza az eredeti H5 szerkezetét, hanem annál valamivel stabilabb molekulához jutottunk.
Ennek további tanulmányozása céljából a már alacsony hőmérsékleten is igen erősen destabilizált H2-be is diszulfidhidat építettünk be. A szerkezet, amit kaptunk, minimálisan még a diszulfidhidat tartalmazó H5 származéknál is stabilabb.
A redukcióval kapott H2 szármezéktól azt vártuk, hogy a H2-höz hasonló, ám ezen várakozásunk nem teljesült, ugyanis annál lényegesen stabilabb, kompaktabb molekulához jutottunk.
A ciszteinek tehát a diszulfidhíd redukciója után is nagymértékben stabilizálják a szerkezetet.



